Готфрид Келер
Йезуитско шествие

Превод от немски: Димитър Стоевски, —

chitanka.info

Хей, бежте! Шайката лети,

полето тътне и ехти,

премятат се и кълчат с вой

и кикот изроди безброй —

        те идат, йезуитите!

Змии са яхнали, зад тях

свине сред облаци от прах;

юнаци весели са те,

разплакват в майката дете —

        те идат, йезуитите!

Пълзят по голата земя

и носят адска миризма.

Доброто свърши. Залости

прозорци, дъще, и врати —

        те идат, йезуитите!

„В мъжа убийте доблестта,

с позор покрийте му честта

и женска фуста на кривак

от днеска да му бъде стяг! —

        ний идем, йезуитите!“

С хоругвата и кръста свят,

с отровната торба отзад,

водач е фанатичността

и гладна свита — глупостта.

        Те идат, езуитите!

„Лежим в човешкия корем

подобно глисти, ще дадем

на всеки мъж или жена

каквото науми свиня —

        ний идем, йезуитите!“

Невесто, роден край злочест,

за дявола те женят днес!

Плачи, дете, ридай на глас,

от Готард духа страшен мраз

        те идат, йезуитите!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.